b'\n_START_ARTICLE_\nKruci\n_START_PARAGRAPH_\nKruci (lat. kruciati, nem. kuruzen) so se imenovali Ogrski kme\xc4\x8dki uporniki, ki so od 16. do 18. stoletja ropali, morili in po\xc5\xbeigali po Habsbur\xc5\xa1ki monarhiji._NEWLINE_V \xc4\x8dasu vladanja Maksimiljana I. Habsbur\xc5\xa1kega v za\xc4\x8detku 16. stoletja je 10.000 ogrskih kmetov zapustilo domove, da bi se borili proti Turkom. Na prsi so si pripeli rde\xc4\x8d kri\xc5\xbe, po njem so dobili ime Kruci - v latin\xc5\xa1\xc4\x8dini kruciati, kar pomeni kri\xc5\xbearji. Vendar so se proti koncu 16. stoletja spoprijateljili s Turki. Ko so ti napadali Dunaj, so Kruci ostali na Ogrskem kot tur\xc5\xa1ka rezerva. Ko so bili Turki pred Dunajem premagani, se je vodja Krucev Emerik T\xc3\xb6k\xc3\xb6ly skupaj z njimi premaknil na Zgornjo Ogrsko, kjer so zasedli ve\xc4\x8dji del ozemlja in se borili proti cesarski vojski avstrijske monarhije. Kruci so ropali po celi Ogrski, ve\xc4\x8dkrat so vdrli tudi na ozemlje dana\xc5\xa1nje Slovenije._NEWLINE_Prvi ve\xc4\x8dji vdor Krucev je bil pozimi leta 1704, ko so Kruci prebrodili Muro v dveh ve\xc4\x8djih skupinah: ena v Med\xc5\xbeimurju in se je utaborila pri Nedelji\xc5\xa1\xc4\x8du, druga pa pri Ver\xc5\xbeeju in se je utaborila v Razkri\xc5\xbeju. Od tod so hodili na roparske pohode po spodnji \xc5\xa0tajerski. Kruci so ropali in po\xc5\xbeigali po dolini Mure od Ormo\xc5\xbea do Gornje Radgone. \xc4\x8ce \xc4\x8desa niso mogli odnesti, so prisilili kmete, da so jim z vozovi odpeljali v njihove tabore. Ogrski Slovenci (Prekmurci) so podpirali Kruce, ker so jih ropale avstrijska vojska in srbske \xc4\x8dete. Slovenci so pomagali Krucem zavzeti grad v Gornji Lendavi (danes Grad, Prekmurje) in pregnati \xc5\xa1tajerske \xc4\x8dete pri Mono\xc5\xa1tru. J\xc3\xa1nos Draskovich, mad\xc5\xbearski rojalist in njegova vojska sta premagala Kruce in Slovence pri Raki\xc4\x8danu (1705)._NEWLINE_Spomin na boje s Kruci je ohranjen v ljudskem izro\xc4\x8dilu, popisal pa jih je tudi Anton Brumen v ljudski igri Kruci.'